Natalja Mõttus
Sünd.08.01.1958 Ukrainas
Koreograaf
Natalja õppis koreograafiks Leningradi Kultuuri- ja Kunstikolledžis, kus tutvus 1980.a oma abikaasa Viktoriga. Koos mindi tööle Sankt-Peterburi lähedale Pikaljovi linna. 1990.a tuldi Eestisse ja asuti juhendama Narva Rugodivi Kultuurimaja Rahvatantsuansamblit Noorus, mis sai hiljem nimeks Junost ja 1995 Jun-Ost. Nende töö kandis head vilja. Ansambli repertuaari kuulusid peale rahvaste tantsude ka eesti rahvatantsud. Innukalt osalesid nad Eestimaa tantsjuhtide seminaridel ning suutsid kõrgel tasemel konkureerida suurtele pidudele pääsemiseks. Abielupaar hakkas tööle ka Narva Eesti Gümnaasiumi lastega ja peagi sündis tantsuansambel Päikeseratas. Väga tagasihoidliku naisena ei lasknud Natalja kirja panna nende rühmade juhendajana oma nime ja seepärast leidubki teatmikes esmakordselt Päikeseratta ja Jun-Osti õpetajana tema nimi alles pärast abikaasa Viktori elutee lõppemist. Koostöös oma poja Andres Mõttuse ja õpetaja Tiiu Assafreiga on Natalja suutnud säilitada mõlema kollektiivi hea taseme ning nad on osalenud kõikidel meie üldtantsupidudel.